Die wêreld se oudste paartjieFoto: Longhorn Village ŉ Man en vrou van Texas in die VSA, wat saam 211 jaar oud is, is as die oudste paartjie (gesamentlike ouderdom) wêreldwyd aangewys in die Guinness-wêreldrekordboek. John Henderson (106) en Charlotte (105) van Travis County vier op 15 Desember hul 80ste huweliksherdenking. Die paartjie het in 1939 aan mekaar ewige trou beloof. Die geheim van ŉ lang en gelukkige huwelik? “Hou altyd matigheid voor oë en wees beleefd teenoor jou huweliksmaat,” het John aan CNN gesê. Die paartjie het mekaar in 1934 ontmoet toe hulle aan die Universiteit van Texas studeer het. John was deel van die voetbalspan en Charlotte het onderwys studeer. John is nou die oudste lewende Universiteit van Texas-voetbalspeler en woon minstens een keer per jaar ŉ wedstryd by – iets wat hy al 84 jaar lank doen. Hulle is nog gesond en John doen nog daagliks oefeninge. Die egpaar het in 2009 na Longhorn Village verhuis, ŉ tehuis vir bejaardes.